Subject: Koostööpakkumine teadusuuringus: tehisaru andmetöö praktikad avalikus sektoris
From: "Siim Klais" <[email-masked]>
To: "TTJA Info" <[email-masked]>
Date: Tue, 25 Nov 2025 11:33:41 +0200

Tere,
Olen Tartu Ülikooli magistrant ja viin läbi uuringut teemal „Tehisaru 
treeningandmetega seotud esmatasandi andmetööde nähtavus, prioriteet ja 
korraldus Eesti avaliku sektori näitel.“ Uuring aitab süsteemselt 
kirjeldada, kuidas tehisaruprojektides tajutakse ja korraldatakse 
treeningandmetega seotud esmatasandi andmetööd – protsesse, millest sõltub 
otseselt tehisarulahenduste usaldusväärsus, toimivus ja mõju.
Otsin intervjuudeks teenusejuhte, projektijuhte või teiste sarnaste rollide 
esindajaid, kes on osalenud tehisaru-tehnoloogiaid sisaldavate lahenduste 
arenduses ning on seejuures kokku puutunud andmetööde korralduse 
väljakutsetega – näiteks andmete kogumise, märgendamise, andmestike 
ettevalmistuse ja mudelite täiustamisele suunatud tagasisideprotsessidega.
Intervjuusid toimub kokku 10–15, iga osalejaga üks. Need viiakse läbi 
detsembrist 2025 kuni jaanuarini 2026, kestusega 45–60 minutit, ning 
toimuvad veebikeskkonnas. Kogutud andmeid analüüsitakse ja tulemused 
esitatakse anonüümselt – nii organisatsioonide, projektide kui ka 
intervjueeritavate tasandil. Uuringus ei käsitleta konfidentsiaalset teavet 
(nt andmete sisu või tundlikku süsteemiarhitektuuri).
Analüüsitulemused esitatakse suvel 2026 nii magistritöö kui ka teadusartikli 
vormis ning jagatakse ka osalevatele asutustele, pakkudes neile 
valdkondlikku ülevaadet ja võrdlusanalüüsi teiste sarnaste projektide 
praktikatega.
Kui Tarbijakaitse ja Tehnilise Järelevalve Ametis võiks leiduda sobiv 
intervjueeritav, oleksin tänulik, kui annaksite sellest teada hiljemalt 27. 
novembriks.
Parimate soovidega,
Siim Klais
Magistrant, Tartu Ülikool
Ühiskonna ja infoprotsesside analüüsi õppekava

📧 [email-masked] <mailto:[email-masked]>   | 📞 +372 53 236 589 | 
Microsoft Teams [email-masked] <mailto:[email-masked]>

---

Kiri on saadetud väljastpoolt valitsemisala.  Ärge avage kirjaga kaasa 
tulnud linke või manuseid enne, kui olete saatja õigsuses ja sisu 
turvalisuses kindel.